Uuendus:  Ivaril on kommentaarides õigus - minust oleks ilus küll, kui siia midagi seletavat ka kirjutaksin (esialgse postitamise ajal oli pea üsna tühi). Mõtisklesin joonistada kas seeni, salli või saabastega  kassi. Lõpuks jäi favoriidiks saabastega kass, kuid seened ja sall leidsid siiski leebel kujul tee pilti. Sügismõtted muutsid saabastega kassi kummikutega kassiks ning kummikud eeldasid automaatselt ka vihmavarju. Mida võib-olla hetkel kahetsen, on lombi ja mõne muu taustaelemendi puudumine, mida algselt plaanisin, kuid mis märkamatult (ja võib-olla läheneva paberiääre tõttu) tegemata jäid. Natuke jaapanlik-popilikult veider lähenemine oli algusest peale plaanis (minu kui väga lapseliku inimese jaoks on  vihmavari alati vaimusilmas katana või wakizashi :D). Tööprotsess algas pliiatsist ja paberist (ja joonistaja parimast sõbrast kustukast) ning värvikihi sai Photoshopis peale. Üldine idee värvidest oli juba alguses paigas, kuid võtsin Photoshopis siiski aega ka veidi katsetada. Ühesõnaga - antud töö valmis mu mugavusstsoonis. Tegelen praegu teemaga "haldjad", mida teen meelega mugavusstsoonist väljas (ehk siis rohkem analoogvõtteid ja naturalistlikum lähenemine). Vaatame, kuidas see välja kukub (kui mitte  hästi, siis huvitav on mul ikkagi ja eks see olegi põhiline).